Raha ja hinnad: Maldiivide rahaühik on rufiyaa (tähistatakse MVR, MRf või Rf). Mündid kannavad nime laaree. 1 rufiyaa on 100 laareet. 1 USD = u 13 MVR ja 1 EEK = u 1,04 MVR. USA dollar on enim kasutatav välisvaluuta. Hotellides saab läbi ka ilma kohaliku rahata, sest kõikjal aktsepteeritakse dollareid, ka hinnad on esitatud dollarites. Samuti saab maksta reisitshekkide, krediitkaartide (American Express, Visa, Euro Master Card, Diners Club, JCB) ning teiste tugevate valuutadega. Kohalikku raha vajate ainult väljaspool kuurorti sisseostude sooritamiseks. Hinnatase hotellides kõigub vastavalt hotelli tasemele. Mida kallim hotell, seda kallimad on ka teenuste ja toitude hinnad: salat 10-12 USD, supid 7-8 USD, burger 8-12 USD, pastaroad u 13 USD, põhiroad 15-30 USD, magustoidud 7-10 USD, tass kohvi 4-5 USD, klaas õlut 6-8 USD, pudel veini restoranis 18-50 USD. Paljudes hotellides lisandub hindadel ka 10%-ne teenustasu.